**Dôvodová správa**

**A. Všeobecná časť**

Dôvodom predloženia návrhu nariadenia vlády Slovenskej republiky, ktorým sa vyhlasuje prírodná rezervácia Veľký Bukovec (ďalej len „návrh nariadenia vlády“), je splnenie požiadavky vyplývajúcej z úlohy B. 1 uznesenia vlády Slovenskej republiky č. 508 zo 14. októbra 2019 k návrhu úpravy hraníc slovenských komponentov lokality svetového dedičstva UNESCO Staré bukové lesy a bukové pralesy Karpát a iných regiónov Európy (ďalej len „lokalita UNESCO“), zverejnenom na <https://rokovania.gov.sk/RVL/Material/24259/1>.

Podľa tohto uznesenia vláda Slovenskej republiky zabezpečí dostatočnú právnu ochranu jednotlivým komponentom lokality UNESCO. Ministerstvo životného prostredia Slovenskej republiky z tohto dôvodu vypracovalo v spolupráci so Štátnou ochranou prírody Slovenskej republiky návrh na vyhlásenie prírodnej rezervácie Veľký Bukovec (ďalej len „PR Veľký Bukovec“). Zóna A PR Veľký Bukovec je súčasťou jadrovej zóny komponentu Stužica-Bukovské vrchy lokality UNESCO, zóna B PR Veľký Bukovec je tvorená prísnejšou nárazníkovou zónou B1 komponentu Stužica-Bukovské vrchy a ochranné pásmo je tvorené nárazníkovou zónou B2 komponentu Stužica-Bukovské vrchy.

Lokalita UNESCO bola prvýkrát zapísaná do zoznamu svetového dedičstva UNESCO v roku 2007 ako bilaterálna slovensko-ukrajinská lokalita. V roku 2011 bola rozšírená o komponenty v Nemecku a v roku 2017 na 41. zasadnutí Výboru svetového dedičstva v Krakove o nové komponenty z ďalších 9 krajín Európy.

Navrhovaná PR Veľký Bukovec je podľa § 22 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) zaradená do kategórie prírodná rezervácia a člení sa na zónu A a zónu B podľa § 30 zákona.

Navrhovaná prírodná rezervácia (PR) Veľký Bukovec prilieha k existujúcim maloplošným chráneným územiam - národná prírodná rezervácia (NPR) Jarabá skala, NPR Pľaša, NPR Stužica a PR Borsukov vrch - úzkym pásom, z ktorého vybieha územie pozdĺž hrebeňa Veľkého Bukovca až k existujúcej PR Borsučiny.

Zóna A navrhovanej PR Veľký Bukovec spolu s uvedenými maloplošnými chránenými územiami má byť súčasťou komponentu Stužica-Bukovské vrchy lokality UNESCO podľa návrhu na modifikáciu hraníc lokality UNESCO schváleného uznesením vlády SR č. 508 zo dňa 14. októbra 2019. Zóna B a ochranné pásmo navrhovanej PR majú byť súčasťou nárazníkovej zóny lokality Svetového dedičstva UNESCO.

PR Veľký Bukovec je súčasťou územia európskeho významu SKUEV0229 Bukovské vrchy podľa výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu, v znení neskorších predpisov. PR Veľký Bukovec je súčasťou Národného parku Poloniny vyhláseného nariadením vlády Slovenskej republiky č. 258/1997 Z. z., ktorým sa vyhlasuje Národný park Poloniny. Súčasťou PR Veľký Bukovec je aj Chránené vtáčie územie SKCHVÚ002 Bukovské vrchy, ktoré bolo vyhlásené vyhláškou Ministerstva životného prostredia Slovenskej republiky č. 25/2008 Z. z. ktorou sa vyhlasuje Chránené vtáčie územie Bukovské vrchy.

Predmetom ochrany územia sú dva prioritné biotopy európskeho významu Ls1.3 Jaseňovo-jelšové podhorské lužné lesy (91E0\*) a Pr3 Penovcové pramenisko (7220\*), štyri biotopy európskeho významu Ls5.1 Bukové a jedľovo-bukové kvetnaté lesy (9130), Ls5.2 Kyslomilné bukové lesy (9110), Ls5.3 Javorovo-bukové horské lesy (9140) a Ls4 Lipovo-javorové sutinové lesy (9180), biotopy ôsmich druhov živočíchov európskeho významu kunka žltobruchá *(Bombina variegata)*, mlok karpatský *(Triturus montandoni)*, myšovka horská *(Sicista betulina)*, zubor hrivnatý *(Bison bonasus)*, vlk obyčajný *(Canis lupus)*, rys ostrovid *(Lynx lynx)*, medveď hnedý *(Ursus arctos)* a fuzáč alpský *(Rosalia alpina)*, biotopy jedného druhu živočícha národného významu salamandra škvrnitá *(Salamandra salamandra)* a biotopy druhov vtákov európskeho významu a sťahovavých druhov vtákov jariabok hôrny *(Tetrastes bonasia)*, ďateľ bielochrbtý *(Dendrocopos leucotos)*, tesár čierny *(Dryocopus martius)*, muchárik malý *(Ficedula parva)*, muchárik bielokrký *(Ficedula albicollis)*, včelár lesný *(Pernis apivorus)*, žlna sivá *(Picus canus)*, sova dlhochvostá *(Strix uralensis)*, kuvičok vrabčí *(Glaucidium passerinum)* a pôtik kapcavý *(Aegolius funereus)*.

Podľa § 2 ods. 2 písm. t) zákona prioritný biotop je biotop európskeho významu, ktorého ochrana má zvláštny význam vzhľadom na podiel jeho prirodzeného výskytu v Európe. Prioritné biotopy sú označené symbolom \*. Biotopy európskeho významu sú označené v súlade s prílohou č. 1 časť B k vyhláške Ministerstva životného prostredia Slovenskej republiky č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov (ďalej len „vyhláška č. 24/2003 Z. z.“). Druhy živočíchov európskeho významu sú označené v súlade s prílohou č. 4 časť B k vyhláške SR č. 24/2003 Z. z. Biotopy druhov vtákov sú označené v súlade s prílohou č. 32 k vyhláške č. 24/2002 Z. z.

Predmetom ochrany územia je aj zabezpečenie ochrany prirodzených procesov a umožnenie prirodzeného vývoja prírodných spoločenstiev nachádzajúcich sa na tomto území.

Hlavným cieľom ochrany je zabezpečiť striktnú ochranu zóny A formou ochrany prirodzených procesov a umožnenia prirodzeného vývoja prírodných spoločenstiev, dosiahnuť zachovanie priaznivého stavu kategórie A alebo B predmetu ochrany v rámci celého komplexu lesných spoločenstiev a z dôvodu zápisu lokality UNESCO do Zoznamu svetového dedičstva UNESCO zabezpečiť adekvátnu legislatívnu ochranu jadrovej zóny a nárazníkovej zóny lokality UNESCO v súlade s požiadavkami kladenými na toto územie medzinárodného významu. Hlavný cieľ ochrany je stanovený v projekte ochrany, spracovanom ako podklad na vyhlásenie PR Veľký Bukovec. Projekt ochrany o PR Veľký Bukovec je zverejnený na webovom sídle Štátnej ochrany prírody Slovenskej republiky na adrese <http://www.sopsr.sk/poprvelkybukovec/>.

Územie navrhovanej PR Veľký Bukovec jej zóny a ochranné pásmo je vymedzené zoznamom parciel a mapovým vymedzením.

Zámer vyhlásiť PR Veľký Bukovec bol v zmysle § 50 zákona oznámený listom Okresného úradu Prešov č. OU-PO-OSZP1 -2020/020603-3/KM zo dňa 16. marca 2020 a dňa 21. septembra 2020 bol ukončený proces prerokovania pripomienok vznesených k zámeru vyhlásiť PR Veľký Bukovec.

Nakoľko vplyvy úpravy hraníc lokality UNESCO, vrátane vyhlásenia nových prírodných rezervácií, už boli analyzované v materiáli Návrh na úpravu hraníc slovenských komponentov lokality svetového dedičstva UNESCO Staré bukové lesy a bukové pralesy Karpát a iných regiónov Európy (ďalej len „vládou schválený materiál“), predkladaný materiál už opätovne neuvádza analýzu vybraných vplyvov nad rámec vládou schváleného materiálu, aby sa tak predišlo ich duplicitnej identifikácii. Rovnaký postup bol zvolený v oboch vládou schválených nariadeniach vlády, ktorými boli vyhlásené PR Rydošová a PR Vihorlatský prales.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná, ostatnými všeobecne záväznými právnymi predpismi a súčasne je v súlade s právom Európskej únie.

**B. Osobitná časť**

**K § 1 a prílohe č. 1**

K § 1 ods. 1: Vyhlasuje sa PR Veľký Bukovec, ktorá má byť súčasťou lokality Staré bukové lesy a pralesy Karpát a iných regiónov Európy, zapísanej prvýkrát do zoznamu svetového dedičstva UNESCO rozhodnutím Rady pre svetové dedičstvo č. 31 COM 8 B.16 v roku 2007.

K § 1 ods. 2 a 3 a k prílohe č. 1: Vymedzuje sa územie PR Veľký Bukovec prostredníctvom katastrálneho územia a príslušného okresu. Ďalej sa uvádza, kde je možné nájsť podklady, v ktorých je zakreslená hranica PR Veľký Bukovec. Pre potreby praxe budú na Okresnom úrade Snina uložené grafické podklady, v ktorých je zakreslená hranica PR Veľký Bukovec. Ďalším zdrojom informácií o PR Veľký Bukovec a o vymedzení jej hranice je Štátny zoznam osobitne chránených častí prírody a krajiny (ďalej len „štátny zoznam“), do ktorého sa podľa § 51 ods. 4 zákona zapíše PR Veľký Bukovec po vyhlásení jej ochrany. Štátny zoznam, ako aj výpisy z neho, sú verejnosti prístupné a sú uložené na príslušných orgánoch ochrany prírody. Zdrojom informácii je aj kataster nehnuteľností, keďže chránené územie je predmetom evidencie katastra. V zmysle § 51 ods. 5 zákona správa katastra na základe podkladov predložených ministerstvom vyznačí chránené územie v katastri nehnuteľností po jeho zápise do štátneho zoznamu. V katastri nehnuteľností bude územie PR Veľký Bukovec evidované jednak v súbore geodetických informácií (zobrazením hranice, pričom platí, že vyznačením hranice sa nevytvára nová parcela), ako aj v súbore popisných informácií (kódom druhu chránenej nehnuteľnosti „104 Prírodná rezervácia (národná prírodná rezervácia)“).

Spôsob vymedzenia hranice PR Veľký Bukovec v prílohe tvorí zoznam parciel a mapa PR Veľký Bukovec a určenie technického podkladu pre zápis priebehu hranice, ktorým sa zabezpečuje presnosť vymedzenia priebehu hranice. Technickým podkladom na zápis priebehu hranice PR Veľký Bukovec je zjednodušený operát geometrického plánu na základe lomových bodov vedených v štátnom zozname osobitne chránených častí prírody a krajiny.

**K § 2 a prílohe č. 2**

K § 2 ods. 1 až 3 a 5 a k prílohe č. 2: Vyhlasuje sa zóna A a zóna B PR Veľký Bukovec podľa § 30 zákona a ochranné pásmo PR Veľký Bukovec podľa § 17 ods. 3 zákona. V zóne A platí piaty stupeň ochrany podľa § 16 zákona, v zóne B platí štvrtý stupeň ochrany § 15 zákona a v ochrannom pásme platí tretí stupeň ochrany podľa § 14 zákona. Spôsob vymedzenia hranice zóny A, zóny B a ochranného pásma PR Veľký Bukovec v prílohe tvorí zoznam parciel, mapa PR Veľký Bukovec a určenie technického podkladu pre zápis priebehu hranice, ktorým sa zabezpečuje presnosť vymedzenia priebehu hranice. Technickým podkladom na zápis priebehu hranice PR Veľký Bukovec je zjednodušený operát geometrického plánu na základe lomových bodov vedených v štátnom zozname osobitne chránených častí prírody a krajiny. Grafické podklady, v ktorých je zakreslená hranica zóny A, zóny B a ochranného pásma PR Veľký Bukovec budú uložené na Okresnom úrade Snina a v štátnom zozname.

K § 2 ods. 4: Špecifikované podrobnosti o podmienkach územnej ochrany zóny B PR Vihorlatský prales majú za cieľ odstrániť akékoľvek obavy Lesoochranárskeho zoskupenia VLK týkajúce sa potenciálne nesprávneho výkladu povinnosti a obmedzení vyplývajúcich jednak z príslušných ustanovení zákona ako aj prísne stanovených podmienok UNESCO/IUCN pre manažment lokality UNESCO v zóne A a striktnej nárazníkovej zóny komponentu (zóna B) lokality UNESCO.

**K § 3 a prílohe č. 3**

K § 3 ods. 1 a prílohe č. 3: Upravujú sa účel a predmet ochrany PR Veľký Bukovec. PR Veľký Bukovec je navrhovaná z dôvodu ochrany dvoch prioritných biotopov európskeho významu Ls1.3 Jaseňovo-jelšové podhorské lužné lesy (91E0\*) a Pr3 Penovcové pramenisko (7220\*), štyroch biotopov európskeho významu: Ls5.1 Bukové a jedľovo-bukové kvetnaté lesy (9130), Ls5.2 Kyslomilné bukové lesy (9110), Ls5.3 Javorovo-bukové horské lesy (9140) a Ls4 Lipovo-javorové sutinové lesy (9180), biotopov ôsmich druhov živočíchov európskeho významu kunka žltobruchá *(Bombina variegata)*, mlok karpatský *(Triturus montandoni)*, myšovka horská *(Sicista betulina)*, zubor hrivnatý *(Bison bonasus)*, vlk obyčajný *(Canis lupus)*, rys ostrovid *(Lynx lynx)*, medveď hnedý *(Ursus arctos)* a fuzáč alpský *(Rosalia alpina),* biotopu jedného druhu živočícha národného významu salamandra škvrnitá *(Salamandra salamandra)* a biotopov druhov vtákov európskeho významu a sťahovavých druhov vtákov jariabok hôrny *(Tetrastes bonasia)*, ďateľ bielochrbtý *(Dendrocopos leucotos)*, tesár čierny *(Dryocopus martius)*, muchárik malý *(Ficedula parva)*, muchárik bielokrký *(Ficedula albicollis)*, včelár lesný *(Pernis apivorus)*, žlna sivá *(Picus canus)*, sova dlhochvostá *(Strix uralensis)*, kuvičok vrabčí *(Glaucidium passerinum)* a pôtik kapcavý *(Aegolius funereus)*. Biotopy európskeho významu sú označené v súlade s prílohou č. 1 časť B k vyhláške č. 24/2003 Z. z.“. Druhy živočíchov, ktorých biotopy sú predmetom ochrany územia, sú zaradené do prílohy č. 4 vyhlášky č. 24/2003 Z. z. Biotopy druhov vtákov sú označené v súlade s prílohou č. 32 k vyhláške č. 24/2002 Z. z.

K § 3 ods. 2: Lokalita UNESCO bola prvýkrát zapísaná do Zoznamu svetového dedičstva UNESCO rozhodnutím Rady pre svetové dedičstvo č. 31 COM 8 B.16 v roku 2007 a v roku 2011 a 2017 bola rozšírená. V roku 2019 vláda Slovenskej republiky schválila návrh na úpravu vymedzenia lokality UNESCO a PR Veľký Bukovec je súčasťou jedného z nových komponentov. Zóna A navrhovanej PR Veľký Bukovec má byť súčasťou komponentu Stužica-Bukovské vrchy lokality UNESCO podľa návrhu na modifikáciu hraníc lokality UNESCO schváleného uznesením vlády SR č. 508 zo dňa 14. októbra 2019. Zóna B a ochranné pásmo navrhovanej PR majú byť súčasťou nárazníkovej zóny lokality Svetového dedičstva UNESCO. PR Veľký Bukovec je územím medzinárodného významu podľa § 28b zákona.

K § 3 ods. 3: Ciele starostlivosti o prírodnú rezerváciu, opatrenia na ich dosiahnutie a zásady využívania územia upraví program starostlivosti o lokalitu UNESCO.

**K § 4**

Účinnosť nariadenia vlády sa navrhuje od 15. septembra 2021, keďže v zmysle záverov Výboru svetového dedičstva UNESCO je potrebné, aby Slovenská republika urgentne zabezpečila náležitú právnu ochranu lokality svetového dedičstva UNESCO. Aktuálny druhý stupeň ochrany, ktorý platí na území navrhovanej prírodnej rezervácie, to neumožňuje.